題朝陽閣
作者：胡寅
朝代：宋

paragraphs: 瀟水東來北流去，宛宛山城挾江住。
城中萬瓦蔽雄觀，江外千岩自幽趣。
朝陽近止瀟之西，繫舸捫苔上石蹊。
翠壁劃開光黤湛，高蘿垂覆綠冥迷。
排岩闖水飛欄出，挂插洄潭老蛟脊。
渾疑海蜃噴珠宮，復訝樓船褰繡帟。
鳴鸞佩玉不須論，西雨南雲手覆翻。
寄語子牟來獨夜，試看天闕瑞霞暾。